IZVEDBENA UREDBA KOMISIJE (EU) 2019/1757

z dne 23. oktobra 2019

o spremembi Priloge I k Izvedbeni uredbi (EU) 2018/659 glede vključitve Združenega kraljestva Velika Britanija in Severna Irska ter njegovih kronskih odvisnih ozemelj na seznam tretjih držav in delov ozemlja tretjih držav, iz katerih je dovoljen vnos živih enoprstih kopitarjev ter semena, jajčnih celic in zarodkov enoprstih kopitarjev v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1) ter zlasti člena 3(2) in člena 9(1)(c) Direktive,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (2), in zlasti člena 17(3) Direktive,

ob upoštevanju Direktive Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (3), ter zlasti člena 2(i), člena 12(1), (4) in (5), člena 13(2) ter členov 15, 16, 17 in 19 Direktive,

ob upoštevanju naslednjega:

(1) Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji (PEU). Evropski svet je 11. aprila 2019 v dogovoru z Združenim kraljestvom sprejel Sklep (EU) 2019/584 (4), s katerim se podaljša obdobje na podlagi člena 50(3) PEU. V skladu z navedenim sklepom se je obdobje iz člena 50(3) PEU dodatno podaljšalo do 31. oktobra 2019. Pravo Unije se zato od 1. novembra 2019 (v nadaljnjem besedilu: datum izstopa) za Združeno kraljestvo in v njem ne bo več uporabljalo.

(2) Direktiva 2009/156/ES določa zahteve v zvezi z zdravjem živali, ki urejajo uvoz enoprstih kopitarjev v Unijo. Določa, da se v Unijo lahko uvozijo le enoprsti kopitarji, ki prihajajo iz tretje države ali dela tretje države s seznama tretjih držav, sestavljenega v skladu z navedeno direktivo, in ki jim je priloženo veterinarsko spričevalo, ki ustreza vzorcu, prav tako sestavljenem v skladu z navedeno direktivo.

(3) Direktiva 92/65/EGS določa zahteve v zvezi z zdravjem živali, ki urejajo uvoz semena, jajčnih celic in zarodkov enoprstih kopitarjev v Unijo. Določa, da se v Unijo lahko uvozi le blago, ki prihaja iz tretje države ali dela tretje države s seznama tretjih držav, sestavljenega v skladu z navedeno direktivo, in ki mu je priloženo veterinarsko spričevalo, ki ustreza vzorcu, prav tako sestavljenem v skladu z navedeno direktivo. Veterinarsko spričevalo mora potrjevati, da blago prihaja iz odobrenih središč za pridobivanje in skladiščenje ali od skupin za zbiranje in pridobivanje, ki nudijo jamstva, najmanj enakovredna tistim iz Priloge D(I) k navedeni direktivi.

(4) Izvedbena uredba Komisije (EU) 2018/659 (5) med drugim določa seznam tretjih držav in delov ozemlja tretjih držav, iz katerih države članice dovolijo vnos živih enoprstih kopitarjev ter semena, jajčnih celic in zarodkov enoprstih kopitarjev.

(5) Združeno kraljestvo Velika Britanija in Severna Irska je zagotovilo potrebna jamstva, da bo od datuma izstopa izpolnjevalo pogoje iz direktiv 2009/156/ES in 92/65/EGS ter Izvedbene uredbe (EU) 2018/659 za vnos pošiljk enoprstih kopitarjev ter semena, jajčnih celic in zarodkov enoprstih kopitarjev v Unijo ter da bodo njegova kronska odvisna ozemlja izpolnjevala navedene pogoje za nekatere vrste blaga, in sicer z nadaljnjim zagotavljanjem skladnosti z zakonodajo Unije za začetno obdobje najmanj devetih mesecev.

(6) Ob upoštevanju teh posebnih jamstev, ki jih je zagotovilo Združeno kraljestvo Velika Britanija in Severna Irska, ter za preprečitev motenj v trgovini po datumu izstopa bi bilo zato treba Združeno kraljestvo Velika Britanija in Severna Irska ter njegova kronska odvisna ozemlja vključiti na seznam tretjih držav in delov ozemlja tretjih držav iz Priloge I k Izvedbeni uredbi (EU) 2018/659, iz katerih je dovoljen vnos živih enoprstih kopitarjev ter semena, jajčnih celic in zarodkov enoprstih kopitarjev.

(7) Kar zadeva zdravstveni status enoprstih kopitarjev v Združenem kraljestvu Velika Britanija in Severna Irska ter na kronskih odvisnih ozemljih, bi morale navedene države spadati v sanitarno skupino A, dovoliti pa bi bilo treba vse vrste vnosov in vnos vseh kategorij enoprstih kopitarjev.

(8) Prilogo I k Izvedbeni uredbi (EU) 2018/659 bi bilo treba zato ustrezno spremeniti.

(9) Ta uredba bi se morala uporabljati od 1. novembra 2019, razen če se za Združeno kraljestvo Velika Britanija in Severna Irska in v njem na navedeni datum še naprej uporablja pravo Unije.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga I k Izvedbeni uredbi (EU) 2018/659 se spremeni v skladu s Prilogo k tej uredbi.

Člen 2 Ta uredba začne veljati dan po objavi v Uradnem listu Evropske unije. Uporablja se od 1. novembra 2019. Vendar se ne uporablja, če se za Združeno kraljestvo Velika Britanija in Severna Irska in v njem na navedeni datum še naprej uporablja pravo Unije.

Ta uredba je v celoti zavezujoča in se neposredno uporablja v vseh državah članicah. V Bruslju, 23. oktobra 2019 Za Komisijo Predsednik Jean-Claude JUNCKER

(1) UL L 268, 24.9.1991, str. 56.

(2) UL L 268, 14.9.1992, str. 54.

(3) UL L 192, 23.7.2010, str. 1.

(4) Sklep Evropskega sveta (EU) 2019/584, sprejet v dogovoru z Združenim kraljestvom, z dne 11. aprila 2019 o podaljšanju obdobja na podlagi člena 50(3) PEU (UL L 101, 11.4.2019, str. 1).

(5) Izvedbena uredba Komisije (EU) 2018/659 z dne 12. aprila 2018 o pogojih za vstop v Unijo živih enoprstih kopitarjev ter semena, jajčnih celic in zarodkov enoprstih kopitarjev (UL L 110, 30.4.2018, str. 1).